ಮನೆ ಕಳವು: ಮಹಿಳೆ ಸೇರಿ ಮೂವರ ಬಂಧನ ಕಲಬುರ್ಗಿ: ಆಳಂದ ತಾಲ್ಲೂಕಿನ ವಿವಿಧ ಗ್ರಾಮಗಳಲ್ಲಿ ಮನೆಗಳ ಕಳ್ಳತನ ಮಾಡಿದ ಮೂವರು ಆರೋಪಿಗಳನ್ನು ಆಳಂದ ಪೊಲೀಸರು ಶುಕ್ರವಾರ ಬಂಧಿಸಿದ್ದಾರೆ. ಬಂಧಿತರಲ್ಲಿ ಒಬ್ಬ ಮಹಿಳೆ ಕೂಡ ಸೇರಿದ್ದಾರೆ. ಇವರಿಂದ ಒಟ್ಟು 8.65 ಲಕ್ಷ ಮೌಲ್ಯದ ಕಳವಿನ ಮಾಲು ವಶಪಡಿಸಿಕೊಳ್ಳಲಾಗಿದೆ. ಶಿವರಾಜ ಅಲಿಯಾಸ್ ಸಿರಾಜ್ ಚವ್ಹಾಣ, ರಾಮಜಿ ಜಕಳು ಕಾಳೆ ಮತ್ತು ಬೇಗಂ ರಾಮಜಿ ಕಾಳೆ ಬಂಧಿತರು. ಇವರ ಬಳಿ ಇದ್ದ 85 ಗ್ರಾಂ ಚಿನ್ನಾಭರಣ, 15 ಸಾವಿರ ಮೌಲ್ಯದ ಬೆಳ್ಳಿ ಹಾಗೂ 25 ಸಾವಿರ ನಗದು ವಶಪಡಿಸಿಕೊಳ್ಳಲಾಗಿದೆ. ತೊಗರಿ, ಬೇಳೆ, ಜೋಳ, ಕಡಲೆ ಸೇರಿದಂತೆ ಮುಂತಾದ ಧಾನ್ಯ ಕಳವು ಆರೋಪವೂ ಇವರ ಮೇಲಿದೆ. ಎಲ್ಲರೂ ಪಾರ್ದಿ ಜನಾಂಗಕ್ಕೆ ಸೇರಿದವರು. ಎಸ್ಪಿ ಡಾ.ಸಿಮಿ ಮರಿಯಮ್ ಜಾರ್ಜ್ ಅವರ ಮಾರ್ಗದರ್ಶನದಲ್ಲಿ ಡಿವೈಎಸ್ಪಿ ಮಲ್ಲಿಕಾರ್ಜುನ ಸಾಲಿ ನೇತೃತ್ವದಲ್ಲಿ ಸಿಪಿಐ ಮಂಜುನಾಥ, ಪಿಎಸ್ಐಗಳಾದ ಮಹಾಂತೇಶ ಪಾಟೀಲ, ಮಲ್ಲಣ್ಣ, ಎಎಸ್ಐ ಜ್ಯೋತಿ ಮತ್ತು ಸಿಬ್ಬಂದಿ ಈ ಪ್ರಕರಣ ಬೇಧಿಸಿದ್ದಾರೆ.